KTAMขายตราสารหนี้ในปท.6เดือนชู2.65%
บลจ.กรุงไทย เปิดขายกองทุนตราสารหนี้ในประเทศ 6 เดือน จ่ายผลตอบแทน 2.65% ต่อปี พร้อมคืนเงินกองทุน&nbsp; KT-Trigger2 หลังบริหารเข้าเป้า 10% ใน 6 เดือน
19 เม.ย. 2554

บลจ.กรุงไทย เปิดขายกองทุนตราสารหนี้ในประเทศ 6 เดือน จ่ายผลตอบแทน 2.65% ต่อปี พร้อมคืนเงินกองทุน  KT-Trigger2 หลังบริหารเข้าเป้า 10% ใน 6 เดือน
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน  (บลจ.) กรุงไทย หรือ KTAM เปิดเผยว่า  บริษัทเปิดจำหน่ายกองทุนเปิดกรุงไทยสมาร์ท อินเวส 6เดือน 1 ( KTSIV6M1 )    ระหว่างวันที่ 18 - 22 เม.ย.2554 โดยเป็นกองทุนประเภทกำหนดการลงทุนเป็นรอบ( Roll Over) ทุก 6 เดือน ซึ่งกองทุนนี้จะเน้นลงทุนในพันธบัตรภาครัฐระยะสั้น เงินฝากสถาบันการเงินที่ได้รับความคุ้มครองโดยสถาบันประกันเงินฝาก ตราสารหนี้ธนาคารและหรือตราสารหนี้เอกชนที่มีอันดับเครดิตความน่าเชื่อถือที่ดี  โดยผู้ลงทุนจะได้รับผลตอบแทนประมาณ 2.65% ต่อปี   และไม่เสียภาษี  เหมาะกับการพักเงินระยะสั้น
สำหรับสัปดาห์ที่ผ่านมาตลาดตราสารหนี้ไทยค่อนข้างเงียบ มีปริมาณการซื้อขายเบาบาง เนื่องจากติดเทศกาลวันหยุดสงกรานต์ ประกอบกับตลาดคาดการณ์การปรับขึ้นของอัตราดอกเบี้ยนโยบายอีก 0.25% มาเป็น 2.75% ในการประชุมคณะกรรมการนโยบายการเงินของธนาคารแห่งประเทศไทยในวันที่ 20 เม.ย.2554 ส่งผลให้นักลงทุนส่วนใหญ่รอจังหวะเข้าซื้อเมื่ออัตราผลตอบแทนปรับตัวสูงขึ้นในระดับที่เหมาะสม  อย่างไรก็ตาม กระแสเงินไหลเข้าจากต่างประเทศที่ยังคงมีอยู่อย่างต่อเนื่อง  เป็นอีกปัจจัยหนึ่งที่อาจจะกดดันอัตราผลตอบแทนไม่ให้ปรับตัวสูงขึ้น  โดยเฉพาะตราสารระยะสั้น 
นายสมชัย กล่าวว่า สำหรับกองทุนเปิดกรุงไทย 10 เอ็ม 10 % ทริกเกอร์ ฟันด์  ( KT-Trigger2)  ซึ่งเปิดจำหน่ายเมื่อเดือนก.ย.2553  โดยมีเงินลงทุนประมาณ 300 ล้านบาท  ขณะนี้บริษัทสามารถบริหารกองทุน ให้ได้ผลตอบแทนที่10%  ภายในระยะเวลาประมาณ   6 เดือน   ซึ่งบริษัทสามารถปิดกองทุนได้ก่อนระยะเวลาที่กำหนดไว้  เนื่องจากบริษัทสามารถบริหารกองทุนให้มีมูลค่าหน่วยลงทุนตั้งแต่ 11.00 บาท  ขึ้นไป เป็นเวลา 3 วันทำการติดต่อกัน จากมูลค่าหน่วยลงทุนช่วงเสนอขายครั้งแรกที่ 10.00 บาทต่อหน่วย โดยบริษัทจะสับเปลี่ยนเงินลงทุนของผู้ถือหน่วย พร้อมผลตอบแทน ไปยังกองทุนเปิดกรุงไทยเซฟวิ่งฟันด์  ในวันที่ 25 เม.ย.2554